נויה ברם

נויה ברם (בגרמנית: Gedenkstätte Gestapo-Lager Neue Bremm) היה מחנה עינויים נאצי שהוקם בשנת 1943 בזארבריקן על ידי הגסטפו. המתקן הוקם ללא פיקוח של מוסדות אחרים, ומטרתו הייתה שבירת אסירים שלא יועדו להשמדה מיידית. חלק מהאסירים, גברים ונשים, הוחזקו במקום למשך שבועות ספורים ואחרים לתקופות ממושכות יותר. במהלך כליאתם הועסקו האסירים בעבודות כפייה בתנאים קשים. אלו ששרדו את ההרעבה המכוונת נשלחו בהמשך למחנות ריכוז אחרים, ובהם בוכנוואלד. כ-20,000 בני אדם עברו במחנה, בהם יהודים ממזרח אירופה הכבושה וכן אזרחים מצרפת, מבלגיה, מבריטניה ומאיטליה. מספר הקורבנות הכולל במחנה אינו ידוע. מחנות עינויים לטווח קצר כדוגמת נויה ברם כונו בשם "שטראפלאגר" (Straflager; מחנה ענישה). העינויים במחנה כללו תרגילים גופניים מפרכים, דוגמת כריעה וקפיצות צפרדע, במשך שש עד שמונה שעות ביום. בנוסף סבלו האסירים מהרעבה ומחוסר שינה. מחנות הענישה דמו במאפייניהם למחנות הריכוז הנאציים האחרים באירופה הכבושה, אך העונשים הגופניים בהם היו מרוכזים ודחוסים לפרקי זמן קצרים של ימים בודדים. לאחר המלחמה העמיד הצבא הצרפתי לדין עשרות מאנשי הצוות של נויה ברם באשמת פשעי מלחמה, ובהם מפקד המחנה, פריץ שמול. חלקם, ובהם שמול, נמצאו אשמים והוצאו להורג, ועל אחרים נגזרו עונשי מאסר. קישורים חיצוניים אתר האינטרנט הרשמי של נויה ברם הערות שוליים